CELEX: 32014D0927
Language: mt
Date: 2014-12-17 00:00:00
Title: 2014/927/UE: Deċiżjoni ta' Implimentazzjoni tal-Kummissjoni tas- 17 ta' Diċembru 2014 li temenda d-Deċiżjoni ta' Implimentazzjoni 2013/770/UE sabiex “L-Aġenzija Eżekuttiva tal-Konsumaturi, is-Saħħa u l-Ikel” tiġi ttrasformata f' “L-Aġenzija Eżekuttiva għall-Konsumatur, is-Saħħa, l-Agrikoltura u l-Ikel”

18.12.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 363/183
            
         DEĊIŻJONI TA' IMPLIMENTAZZJONI TAL-KUMMISSJONI
   tas-17 ta' Diċembru 2014
   li temenda d-Deċiżjoni ta' Implimentazzjoni 2013/770/UE sabiex “L-Aġenzija Eżekuttiva tal-Konsumaturi, is-Saħħa u l-Ikel” tiġi ttrasformata f'“L-Aġenzija Eżekuttiva għall-Konsumatur, is-Saħħa, l-Agrikoltura u l-Ikel”
   
      (2014/927/UE)
   
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 58/2003 tad-19 ta' Diċembru 2002 li jfassal l-istatut għall-aġenziji eżekuttivi li jridu jiġu fdati b'ċerti kompiti fit-tmexxija tal-programmi tal-Komunità (1), u b'mod partikolari l-Artikolu 3 tiegħu,
   Billi:
   
               (1)
            
            
               Bid-Deċiżjoni ta' Implimentazzjoni tal-Kummissjoni 2013/770/UE (2), il-Kummissjoni ħolqot l-Aġenzija Eżekuttiva tal-Konsumaturi, is-Saħħa u l-Ikel (iktar' il quddiem “l-Aġenzija”) u inkarigatha bil-ġestjoni ta' programmi tal-Unjoni fl-oqsma tal-konsumatur u s-saħħa għall-perjodu 2014 sa 2020 u bil-ġestjoni tal-miżuri ta' taħriġ dwar is-sikurezza tal-ikel koperti bid-Direttiva tal-Kunsill 2000/29/KE (3) u r-Regolament (KE) Nru 882/2004 tal-Parlament Ewropew u tal-Kunsill (4). L-Aġenzija wriet l-effikaċja u l-effiċjenza tagħha.
            
         
               (2)
            
            
               Fil-Komunikazzjoni tagħha tad-29 ta' Ġunju 2011“Baġit għall-Ewropa 2020” (5), il-Kummissjoni pproponiet l-użu aktar estensiv tal-għażla ta' rikors għall-aġenziji eżekuttivi eżistenti għall-implimentazzjoni ta' programmi tal-Unjoni fil-Qafas Finanzjarju Pluriennali li jmiss.
            
         
               (3)
            
            
               Il-ġestjoni tat-twassil ta' informazzjoni u tal-miżuri ta' promozzjoni dwar il-prodotti agrikoli implimentati fis-suq intern u f'pajjiżi terzi skont ir-Regolament (UE) Nru 1144/2014 tal-Parlament Ewropew u tal-Kunsill (6) tinvolvi l-implimentazzjoni ta' proġetti tekniċi li ma jinvolvux it-teħid ta' deċiżjonijiet politiċi u li jeħtieġu livell għoli ta' kompetenza teknika u finanzjarja matul iċ-ċiklu tal-proġett.
            
         
               (4)
            
            
               L-analiżi tal-ispejjeż imqabbla mal-benefiċċji (CBA) (7) imwettqa skont l-Artikolu 3(1) tar-Regolament (KE) Nru 58/2003 bil-għan li jiġu evalwati l-ispejjeż u l-benefiċċji tad-delega lill-aġenziji eżekuttivi ta' partijiet mill-programmi ta' infiq tal-Unjoni 2014-2020, kopriet il-ġestjoni tal-kompiti skont ir-Regolament (UE) Nru 1144/2014. Is-CBA ġiet aġġustata mill-Kummissjoni sabiex trendi aktar titjib fl-effiċjenza, u ġiet ikkumplimentata bi tnaqqis addizzjonali tal-persunal fil-livell tal-Kummissjoni sabiex tiġi żgurata newtralità globali fil-baġit. Dan intlaħaq permezz tat-tpaċija taż-żieda fin-nefqa fuq riżorsi umani addizzjonali fl-aġenziji eżekuttivi mat-tnaqqis tal-livell korrispondenti ta' riżorsi mill-Kummissjoni. Dan l-eżerċizzju diġà inkorpora r-riżorsi marbuta mad-delegazzjoni ta' dan il-programm. Is-CBA wriet li jekk l-Aġenzija tiġi fdata b'ċertu kompiti ta' implimentazzjoni marbuta mat-twassil ta' informazzjoni u tal-miżuri ta' promozzjoni għal prodotti agrikoli, dan ikun jinvolvi benefiċċji kwalitattivi u kwantitattivi sinifikanti meta mqabbla max-xenarju li l-aspetti kollha tal-programmi l-ġodda jkunu se jiġu ġestiti skontu, internament, fi ħdan il-Kummissjoni. Dawk il-kompiti tematikament huma f'konformità mal-mandat u mal-missjoni tal-Aġenzija. L-Aġenzija diġà bniet kompetenzi, ħiliet u kapaċitajiet li huma direttament rilevanti għal dawk il-kompiti. Minħabba d-daqs relattivament żgħir tagħha, l-Aġenzija tinsab fl-aħjar pożizzjoni biex terfa' r-responsabbiltà ta' kompiti marbuta ma' programm li għandu mod simili ta' ġestjoni. Barra minn hekk, il-ġestjoni permezz tal-Aġenzija se ttejjeb il-viżibbiltà tal-intervent tal-Unjoni f'dan il-qasam. Il-kompiti l-ġodda jistgħu jikkapitalizzaw fuq il-mezzi ta' komunikazzjoni li diġà jeżistu fl-Aġenzija. Barra minn hekk, billi terfa' r-responsabbiltà ta' kompiti ġodda, l-Aġenzija se timmaniġġja baġits akbar u se tikber sa livell fejn jistgħu jinstabu aktar sinerġiji.
            
         
               (5)
            
            
               Minħabba fiż-żmien li ntagħżel għall-adozzjoni tar-Regolament (UE) Nru 1144/2014, il-mandat tal-Aġenzija kif prevvist fid-Deċiżjoni ta' Implimentazzjoni 2013/770/UE ma kopriex id-delegazzjoni ta' dan il-programm il-ġdid.
            
         
               (6)
            
            
               Sabiex jiġu riflessi dawn il-kompiti addizzjonali, l-Aġenzija għandha tiġi trasformata fl-Aġenzija Eżekuttiva għall-Konsumatur, is-Saħħa, l-Agrikoltura u l-Ikel.
            
         
               (7)
            
            
               U għaldaqstant id-Deċiżjoni ta' Implimentazzjoni 2013/770/UE għandha tiġi emendata skont dan.
            
         
               (8)
            
            
               Il-miżuri stipulati f'din id-Deċiżjoni huma f'konformità mal-opinjoni tal-Kumitat għall-Aġenziji Eżekuttivi,
            
         ADOTTAT DIN ID-DEĊIŻJONI:
   Artikolu uniku
   Id-Deċiżjoni ta' Implimentazzjoni 2013/770/UE hija emendata kif ġej:
   
               (1)
            
            
               L-Artikolu 1 jinbidel b'dan li ġej:
               “Artikolu 1
               L-Istabbiliment
               L-Aġenzija Eżekuttiva għall-Konsumatur, is-Saħħa, l-Agrikoltura u l-Ikel (‘l-Aġenzija’) hija b'dan stabbilita u għandha tissostitwixxi u tissupera l-aġenzija eżekuttiva mwaqqfa permezz tad-Deċiżjoni 2004/858/KE mill-1 ta' Jannar 2014 sal-31 ta' Diċembru 2024, li l-istatut tagħha huwa regolat mir-Regolament (KE) Nru 58/2003.”,
         
               (2)
            
            
               Fl-ewwel subparagrafu tal-Artikolu 3(1), għandu jiżdied il-punt (d) li ġej:
               
                           “(d)
                        
                        
                           it-twassil ta' informazzjoni u tal-miżuri ta' promozzjoni għal prodotti agrikoli implimentati fis-suq intern u f'pajjiżi terzi.”
                        
                     .
            
         
      Magħmul fi Brussell, is-17 ta' Diċembru 2014.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 11, 16.1.2003, p. 1.
   
      (2)  Id-Deċiżjoni ta' Implimentazzjoni tal-Kummissjoni 2013/770/UE tas-17 ta' Diċembru 2013 li tistabbilixxi l-Aġenzija Eżekuttiva tal-Konsumaturi, is-Saħħa u l-Ikel u li tirrevoka d-Deċiżjoni 2004/858/KE (ĠU L 341, 18.12.2013, p. 69).
   
      (3)  Id-Direttiva tal-Kunsill 2000/29/KE tat-8 ta' Mejju 2000 dwar il-miżuri protettivi kontra l-introduzzjoni ġewwa l-Komunità ta' organiżmi ta' ħsara għall-prodotti tal-pjanti u kontra t-tixrid tagħhom ġewwa l-Komunità (ĠU L 169, 10.7.2000, p. 1).
   
      (4)  Ir-Regolament (KE) Nru 882/2004 tal-Parlament Ewropew u tal-Kunsill tad-29 ta' April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mas-saħħa tal-annimali u mar-regoli dwar il-welfare tal-annimali (ĠU L 165, 30.4.2004, p. 1).
   
      (5)  Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni — Baġit għall-Ewropa 2020, COM(2011) 500 finali.
   
      (6)  Ir-Regolament (UE) Nru 1144/2014 tal-Parlament Ewropew u tal-Kunsill tat-22 ta' Ottubru 2014 dwar it-twassil ta' informazzjoni u tal-miżuri ta' promozzjoni dwar il-prodotti agrikoli fis-suq intern u f'pajjiżi terzi u li jħassar ir-Regolament tal-Kunsill (KE) Nru 3/2008 (ĠU L 317, 4.11.2014, p. 56).
   
      (7)  L-analiżi tal-ispejjeż imqabbla mal-benefiċċji għad-delega ta' ċerti kompiti marbutin mal-implimentazzjoni ta' Programmi tal-Unjoni 2014-2020 lill-Aġenziji Eżekuttivi (Ir-Rapport Finali tad-19 ta' Awwissu 2013).